กรณ์ไล่จี้โต้งเบี้ยวฟังศาลพรก.2ฉบับ
&#8220;กรณ์&#8221; จี้ &#8220;กิตติรัตน์&#8221; ให้เกียรติศาลรับฟังคำตัดสิน
21 ก.พ. 2555

“กรณ์” จี้ “กิตติรัตน์” ให้เกียรติศาลรับฟังคำตัดสิน
นายอารีพงศ์ ภู่ชอุ่ม ปลัดกระทรวงการคลัง กล่าวว่า ได้รับมอบหมายจากนายกิตติรัตน์ ณ ระนอง รองนายกรัฐมนตรีและ รมว.คลัง ไปเป็นตัวแทนรับฟังคำสั่งคำตัดสินเรื่อง พ.ร.ก. 22 ฉบับ จะขัดกับรัฐธรรมนูญหรือไม่ ในวันที่ 22 ก.พ.นี้ เนื่องจากนายกิตติรัตน์ติดประชุมคณะรัฐมนตรีสัญจรที่ต่างจังหวัด ไม่สามารถไปฟังคำตัดสินได้
อย่างไรก็ตาม นายกรณ์ จาติกวณิช สส.พรรคประชาธิปัตย์ อดีต รมว.คลัง กล่าวว่า ในฐานะที่เป็นผู้ยื่นเรื่องให้ศาลตีความ จะไปรับฟังคำตัดสินไม่ว่าจะออกมาอย่างไรก็ตาม ถือเป็นการให้เกียรติศาลสูงสุด
“กรณีที่นายกิตติรัตน์ไม่ไปรับฟังคำตัดสินของศาลและมอบหมายให้ปลัดกระทรวงการคลังไปฟังแทน ถือเป็นเรื่องที่ไม่ถูกต้องและไม่ให้เกียรติศาลสูงสุด” นายกรณ์ กล่าว
นายกรณ์ กล่าวว่า การยื่นให้ศาลตีความว่ามีวัตถุประสงค์ตรวจ สอบการทำงานของรัฐบาลซึ่งเป็นฝ่ายบริหาร ไม่ใช่ฝ่ายข้าราชการประจำปลัดกระทรวงการคลัง
นอกจากนี้ ปัญหาที่เกิดขึ้นมาจากที่รัฐบาลออก พ.ร.ก. โดยที่ไม่ปรึกษากระทรวงการคลัง โดยไปใช้ข้อมูลของสำนักงานคณะกรรมการพัฒนาการเศรษฐกิจและสังคมแห่งชาติ เป็นเรื่องแปลกที่เมื่อถึงเวลาฟังคำตัดสินมามอบหมายหน่วยที่รัฐบาลไม่ได้ขอคำปรึกษาไปฟัง 
นายพิชิต ชื่นบาน สส.บัญชีรายชื่อ พรรคเพื่อไทย กล่าวว่า ในอดีตที่ผ่านมาเคยมีร่างพระราชบัญญัติที่ศาลรัฐธรรมนูญวินิจฉัยว่าขัดต่อรัฐธรรมนูญหลายฉบับ ซึ่งไม่เคยปรากฏว่าคณะรัฐมนตรีจะต้องรับผิดชอบในทางการเมือง โดยแนวทางปฏิบัติคณะรัฐมนตรีก็จะนำคำวินิจฉัยของศาลรัฐธรรมนูญมาดำเนินการให้เป็นไปตามนั้น